查布洛

**哥羅迪．查布洛**（，）係一個法國嘅男電影導演、電影演員、編劇、製片人、影評人、演員。

## 生平
查布洛喺1930年6月24號響巴黎出世，成長於巴黎南邊嘅郊區。佢嘅阿爺同老竇都係藥劑師，但係佢十幾歲時已經着迷睇電影。二次世界大戰後，佢入讀巴黎索邦大學修讀藥劑學同埋文學。移居巴黎期間，佢開始蒲法國電影園(Cinémathèque Française)同埋電影會，仲識埋伊力盧馬、利維特、尚盧高達、杜魯福，以及其他《電影筆記》嘅記者同新浪潮電影人。服滿兵役之後，佢就加入《電影筆記》開始質疑當年嘅法國電影及推崇「作者論」。佢寫影評提倡寫實主義、場面調度同埋深焦等電影風格。1954年，佢同杜魯福訪問正在拍攝《捉賊記》嘅希治閣。1957年，佢同伊力盧馬合著一本關於希治閣嘅書。

查布洛係法國新浪潮中最多產嘅導演，自1958年起直到佢去世為止，幾乎每年就拍一齣電影。佢早期（1958 - 1963）嘅作品一般被歸入法國新浪潮，亦具備法國新浪潮嘅實驗元素，而佢之後一段時間嘅電影就較商業化。1960年代中期，佢搵唔到資金開戲，就拍咗唔少商業化嘅間諜片。

1952年，查布洛同第一任老婆Agnès Goute結婚。憑住佢老婆係1957年繼承親戚遺產，佢於是創立制片公司AJYM Productions，同年12月開拍佢第一齣電影《美男子沙治》。《美》片畀人視為揭開法國新浪潮序幕嘅電影，係票房同評價都獲得成功。

喺《美男子沙治》取得成功之後，查布洛隨即開拍《表兄弟》。《表兄弟》一片係查布洛第一次同長期編劇拍檔Paul Gégauff合作嘅作品，被影評認為係樹立「查布洛風格」嘅作品，例如希治閣式懸疑、對法國資產階級嘅批判、戲中角色懷有強烈目標，以及一宗謀殺案。《表》亦都係查布洛開始常用「保羅(Paul)」同「查理斯(Charles)」（之後作品又常有女角叫「海倫娜」(Hélène)）為角色命名。《美》、《表》兩片成功後，佢透過自己嘅制片公司，幫過唔少法國新浪潮電影人，例如伊力盧馬開戲，一度被稱譽為法國新浪潮教父。查布洛第三齣電影係彩色片《慾網》，雖然票房上成功但就被影評批評。

1960年嘅《四美圖》得到大部分影評稱讚。1961年嘅《第三者》就係佢第一次用史蒂芬奧德蘭(Stéphane Audran)做女主角，後來佢哋響1964年結緍，並且一直合作至1970年代尾。兩個人有一個仔叫湯馬斯。1962年改編自哈雷姆特嘅Ophelia票房失利，而之後嘅Landru就票房唔錯。之後由1964至1967年，查布洛連拍七部長片同一部短片，其中4齣係當時流行嘅占士邦跟風間諜片，無論票房同評價都係災難性，成為佢職業生涯嘅低潮期。期間，佢喺1964年導演舞台劇《馬克白》，1965年參與咗拍攝《六個導演眼中的巴黎》其中一段La Muette。

1968年，查布洛開始同電影監製André Génovès合作拍片，又用演員米歇爾布凱(Michel Bouquet)等台前幕後人員建立班底，拍出多齣備受讚譽嘅作品，展開佢約十年嘅黄金期。呢段時期，佢大部份作品都係涉及資產階級嘅謀殺案。當中，《一箭雙鵰》、《不忠的妻子》、《禽獸該死》、《屠夫》、《狂情》、《黑夜來臨之前》都係名作，但係之後嘅英語片"La Décade prodigieuse"同埋由尚保羅貝蒙多、米亞花露主演嘅《狐夫狼妻》就頗多劣評。1973年，佢拍嘅《血婚》初次喺片中加入政治元素，故事講及一宗謀殺戴高樂派嘅貪污市長。1973年春天，電影一度被法國政府禁映一個月。1978年，佢拍咗由伊莎貝雨蓓主演嘅"Violette Nozière"，電影響法國國內備受爭議，但係國外就受到好評。

佢之後繼續拍攝電影、電視作品。"Poulet au Vinaigre"、"Masques"先後入圍康城同柏林影展。《包法利夫人》獲得金球獎最佳外語片提名、奧斯卡最佳服裝設計提名。《冷酷祭典》獲多項凱撒獎提名，又入圍第52屆威尼斯國際電影節。1999年，"Au cœur du mensonge"入圍第49屆柏林國際電影節。

2010年9月12號，佢因為血癌而死。佢同第三任老婆Aurore Paquiss有4個仔女。

## 作品
**導演作品**
* 1958 美男子沙治 (Le Beau Serge)
* 1959 表兄弟 (Les Cousins)
* 1959 慾網 (À double tour)
* 1960 四美圖 (Les Bonnes Femmes)
* 1961 Les Godelureaux
* 1962 Les Sept Péchés capitaux
* 1962 第三者 (L’œil du Malin)
* 1963 Ophélia
* 1963 風流薄倖人 (Landu)
* 1964 Les Plus Belles Escroqueries du monde
* 1964 特務虎巴黎殲諜戰 (Le Tigre aime la chair fraîche)
* 1965 La Muette
* 1965 Marie-Chantal contre docteur Kha
* 1965 飛虎特務殲敵戰 (Le Tigre se parfume à la dynamite)
* 1966 La Ligne de démarcation
* 1967 冷血殺手 (Le Scandale)
* 1967 La Route de Corinthe
* 1968 一箭雙鵰 (Les Biches)
* 1969 不忠的妻子 (La Femme infidèle)
* 1969 禽獸該死 (Que la bête meure)
* 1970 屠夫 (Le Boucher)
* 1970 狂情 (La Rupture)
* 1971 黑夜來臨之前 (Juste avant la nuit)
* 1971 Ten Day's Wonder/La Décade prodigieuse
* 1972 狐妻狼夫 (Docteur Popaul)
* 1973 血婚 (Les Noces rouges)
* 1974 殺手五虎將 (Nada)
* 1975 Une partie de plaisir
* 1975 蕩婦劫 (Les Innocents aux mains sales)
* 1976 凶卜 (Les Magiciens)
* 1976 移情/扭曲人生 (Folies bourgeoises)
* 1977 Alice ou la Dernière Fugue
* 1978 Les Liens de sang
* 1978 Violette Nozière
* 1980 靈駒 (Le Cheval d'orgueil)
* 1982 Les Fantômes du chapelier
* 1984 Le Sang des autres
* 1985 Poulet au Vinaigre
* 1986 醋雞探長 (Inspecteur Lavardin)
* 1987 面具 Masques
* 1988 窺中罪 (Le Cri du hibou)
* 1988 女人韻事 (Une affaire de femmes)
* 1990 Jours tranquille à Clichy
* 1990 Docteur M
* 1991 包法利夫人 (Madame Bovary)
* 1992 貝蒂 (Betty)
* 1993 L’œil de Vichy
* 1994 美麗的折磨 (L'Enfer)
* 1995 冷酷祭典 (La Cérémonie)
* 1997 Rien ne va plus
* 1999 Au cœur du mensonge
* 2000 亡情朱古力 (Merci pour le chocolat)
* 2002 豪門孽殺 (La Fleur du mal)
* 2004 La Demoiselle d'honneur
* 2006 權力喜劇 (L`lvresse du pouvoir)
* 2007 雙面嬌娃 (La Fille coupée en deux)
* 2009 大鼻子神探 (Bellamy)

## 攷

## 拎

* Play it Again網頁查布洛作品香港中文譯名